Planerne om et stort padelcenter i Frederikshavn ser ikke ud til at blive ført ud i livet - i hvert fald ikke inden for den nærmeste fremtid. Det skriver Kanal Frederikshavn . Lokalmediet erfarer, at kæden House of Padel, som havde præsenteret planerne for et padelcenter på Apholmenvej ud til Skagensvej i Frederikshavn, nu har valgt at gå andre veje. - Frederikshavn er lige nu sat på pause, da vi p.t. fokuserer på de øvrige fire projekter. Jeg kan ikke sige, om eller hvornår dette eventuelt ændrer sig, siger Lars Ingerslev, der er direktør i padelvirksomheden, til Kanal Frederikshavn. Planerne har ændret sig, efter at House of Padel er blevet en del af kæden Rocket Padel. Ejergruppen planlægger en ambitiøs ekspansionsstrategi i flere danske byer. Randers, Viborg, Esbjerg og Sønderborg har længe været meldt ud, og indtil nu har Frederikshavn også været nævnt i denne sammenhæng, men bliver det altså ikke længere.

Opsummering:
Frederikshavnerne må kigge langt efter et nyt padelcenter.